Blitsige Max kan Sondag met titel wegjaagMax Verstappen. Foto: Twitter. Die F1-seisoen kom eers op 20 November in Abu Dhabi tot ŉ einde, maar Max Verstappen kan reeds hierdie naweek in Singapoer met die wêreldtitel wegjaag. Indien alles vir Max Verstappen volgens plan verloop, sal hy die kortste pad na kampioenskapglorie sedert 2002 gevolg het. Slim mense – wat ongetwyfeld hoërgraadwiskunde in matriek geslaag het – het die somme gedoen en bevind dat die Red Bull-ster se kroningsplegtigheid egter net sal plaasvind as hy ordentlik stof in die ander renjaers se oë skop. Hy moet 22 meer punte as Charles Leclerc aanteken, terwyl hy ook vir Sergio Perez (nege punte) en vir George Russell (ses punte) ore moet aansit. “Ek probeer nie te veel aan al hierdie dinge te dink nie, maar ek gaan my bes doen om in Singapoer te wen. Red Bull geniet tans ŉ wonderlike seisoen en ons wil net die komende wedrenne geniet,” het die verdedigende wêreldkampioen in ŉ onderhoud met Sky Sports gesê. Die 24-jarige Nederlander lewer deesdae die een vuurwarm vertoning na die ander. Sy jongste sege in Monza was sy vyfde oorwinning op ŉ streep en die geruite vlag is reeds 11 keer vanjaar vir hom geswaai. Verstappen het in Italië sewende op die wegspringrooster begin en hy het binne ŉ oogwink sy pad na die vierde plek oopgeveg. Ná vyf rondes was hy kort op Leclerc se hakke en hy het uiteindelik net te veel skietgoed gehad. Die Singapoer-wedren begin Sondag om 14:00 en die aksie sal regstreeks op SuperSport uitgesaai word. Jaerspunteleer: Vervaardigerspunteleer: